Bolot Temirov

Bolot Temirov (sündinud 25. novembril 1979) on Kõrgõzstani ajakirjanik, kes saadeti võimude kritiseerimise eest riigist välja.
Elulugu.
Varasem elukäik ja haridus.
Kuni esimesse klassi minekuni elas Temirov Ošas, siis kolis Moskvasse ja lõpetas Moskva 194. keskkooli. Lõpetas sotsioloogina Moskva Riikliku Ülikooli ja töötas seejärel sotsioloogina Moskvas. Asutas Moskvas kirgiisi noorsooliidu "Žas-Tolkun" ja hakkas selle esimeheks. 
Ajakirjanikuna.
2006. aastal naasis Kõrgõžstani ja alus tööle uuriva ajakirjanikuna. 2015. aastal asutas meediakontserni "Plaan B", mis tegeles filmide ja videote tootmisega. 2018. aasta mais osales Thbilisis uuriva ajakirjandusgrupi Bellingcat ajakirjanduslike uurimuste läbiviimise koolituses. 2018-2021 ajakirjandusväljaande "factcheck.kg" peatoimetaja. 9. jaanuaril 2020 peksid teda kolm meest "faktcheck.kg" toimetuse juures. 2021. aastast tegeleb uuriva ajakirjandusega oma Youtube´i kanalil "Temirov Live". Enda sõnul lahkus ta factcheck.kg-st seetõttu, et väljaanne on rohkem keskendunud faktikontrollile, enda kanalil tegeleb ta aga vaid uuriva ajakirjandusega. Tegeleb Kirgiisias vohava korruptsiooni paljastamisega.
2021. aasta veebruaris pälvis USA välisministeeriumi "Korruptsioonivastase võitluse tšempioni" auhinna panuse eest korruptsioonivastasesse võitlusse. 
Vahistamine.
22. jaanuaril 2022 vahistati Kõrgõzstani võimude poolt süüdistatuna narkootikumide tootmises ja omamises. Päev varem, 21. jaanuaril 2022, avaldas ta uurimise Kõrgõzstani riikliku julgeolekukomitee esimehe Kamõtšbek Tašijevi suguvõsa hämarate äritehingute kohta. 20. aprillil 2022 algatati tema suhtes veel kolm kriminaalasja - Kõrgõzstani kodakondsuse ebaseadusliku omandamise ja riigipiiri ebaseadusliku ületamise kohta (Temirov elas mõnda aega Venemaal, kus ta sai kodakondsuse, ega uuendanud oma topeltkodakondsust võimaldavat Kõrgõzstani passi). 28. septembril 2022 mõistis Biškeki Sverdlovski rajoonikohus ta õigeks narkootikumide tootmises ja omamises ning riigipiiri ebaseaduslikus ületamises. Ajakirjanik jäi süüdi dokumentide võltsimises, kuid jäeti aegumise tõttu karistuseta. Biškeki linnakohus jättis 23. novembril 2022 apellatsiooniistungil esimese astme kohtu otsuse jõusse. Küll aga otsustas linnakohus dokumentide võltsimise süüdistusega lisakaristusena riigist välja saata nii Venemaa kui ka Kõrgõzstani kodakondsust omava Temirovi. Otsus viidi kohe ellu. Temirov viidi jõuga kohtusaalist välja, viidi lennujaama ja saadeti Moskvasse.
25. novembril 2022 toimus Kõrgõzstani pealinnas Biškekis rahumeelne marss, milles nõuti Temirovi tagasisaatmist riiki ja poliitvangide vabastamist. Mitmed rahvusvahelised inimõigusorganisatsioonid ja lääneriigid kutsusid Kõrgõzstani ametivõime üles lõpetama Temirovi ja sõltumatu meedia tagakiusamist. Nad nimetasid ajakirjaniku vastu algatatud kriminaalasju sõnavabaduse rikkumiseks.ÜO eriraportöör Mary Lawlor kutsus varem Kõrgõzstani võime Temirovi väljasaatmist peatama. Lawlor väitis, et kohtu otsus ajakirjanik välja saata oli kättemaks tema korruptsioonivastase võitluse eest.
Jaanuaris 2024 arreteeriti Kõrgõzstanis kümmekond "Temirov Live'i" ajakirjanikku. Kõiki neid süüdistatakse massirahutuste õhutamises.